題識山堂
作者：陳造
朝代：宋

paragraphs: 物之或暌九牛毛，理有適契鶴鳴皋。
對山眩旋目無主，山靈定笑山不遭。
廬阜姿態杳莫狀，煙容嵐影翻海濤。
德人眼力了天巧，離朱眸睨難形逃。
高堂面勢踞縹緲，曠度灑落遺塵勞。
萬巧千奇領定體，如闖闤闠挹同袍。
要須般礴煩畫史，正自指顧分秋毫。
聞道樽罍富賓從，至今卷軸餘風騷。
我登斯堂唶遲暮，仙翁已躡海上鰲。
橫前三萬八千丈，天台信美非其曹。
崩騰恍駭失要領，窺覘歷覽首屢搔。
先生翳鸞驂紫鳳，想後韓衆前盧敖。
白玉之童手碧桃，雙成智瓊各雲璈。
神遊未置茲山遨，徙倚悵望吾鬰陶。
塵中局束真狴牢，但覺德人山與高。